Internasionale Verslag – 2 April 2020 - Corona Krisissentrum
Tuis / COVID-19 / Internasionale Verslag – 2 April 2020
Internasionale Verslag – 2 April 2020
Een miljoen en vyftig duisend is die twee getalle wat waarskynlik vandag nog sal bevestig teen watter tempo die koronavirus tans besig is om regoor die wêreld te versprei en tot die dood van mense aanleiding te gee. Later vandag of vroeg Vrydag sal daar globaal een miljoen mense wees wat positief vir die virus getoets het en die dodetal sal vandag nog by 50 000 verbysteek.
Van die belangrikste internasionale nuus oor die koronavirus is vandag die volgende:
Van die tien lande met die grootste bevolkings in die wêreld is dit net China en die VSA wat tot dusver 'n wydverspreide voorkoms van die koronavirus beleef het. Die ander agt lande is nog in 'n vroeë fase van verspreiding en talle van hierdie lande beskik nie oor die vermoë om die verspreiding van die virus doeltreffend te stuit nie. Dit sluit lande soos Indonesië, Pakistan, Nigerië en Bangladesj in. Die Wêreldgesondheidsorganisasie vrees wat gaan gebeur indien die virus in hierdie lande begin versprei omdat daar beperkte toetsvermoë en gesondheidsorg in arm, digbevolkte lande beskikbaar is. Pogings om inperkingsmaatreëls in lande soos Pakistan en Nigerië in te stel het ook tot dusver grootliks misluk.
Meer as 'n driekwart van alle mense in die wêreld wat tot dusver vir die koronavirus positief getoets is, woon in ontwikkelde lande. Hierdie lande soos Europa, die VSA, Japan en Australië beskik oor uitstekende vermoë om inperkingsmaatreëls in te stel, groot hoeveelhede mense te toets en mediese sorg beskikbaar te stel. Dit is die armer ontwikkelende en Derde Wêreldlande waar daar tot dusver min inligting oor die verspreiding van die virus beskikbaar is. Dit mag wees dat die impak van die virus in armer lande eers oor 'n paar weke van nou weens stygende sterftes waargeneem sal word.
Die meeste sterftes weens COVID-19 was Woensdag in die VSA waar 884 mense gesterf het. In Spanje was die dodetal 864, In Italië 727 en in die Verenigde Koninkryk, waar daar reeds die afgelope paar dae 'n voortdurende toename in voorvalle en sterftes is, 563. Hoewel die sterftesyfer in Italië steeds hoog is, is dit heelwat laer as vroeër in die week.
Een land in Europa waar die sterftesyfer steeds laag is, is Duitsland. Duitsland, die land met die grootste bevolking in Europa, het tans byna 80 000 mense wat positief vir die koronavirus getoets het. Dit is die vyfde meeste gevalle van enige land in die wêreld. Duitsland is egter ook een van die lande in die wêreld wat die meeste toetse uitvoer. Tog is die sterftesyfer in Duitsland nog minder as een duisend wat dit die land in die wêreld met die negende meeste sterftes maak. Die hoeveelheid beddens in intensiewe sorgeenhede in Duitsland is binne enkele dae van 28 000 tot 40 000 vermeerder. Die Duitse bondskanselier Angela Merkel het intussen inperkingsmaatreëls in Duitsland tot na Paasnaweek verleng. Die Duitse regering verwag dat die land se ekonomie vanjaar met 3% gaan krimp weens die koronapandemie, maar dat die regering gereed is vir 'n resessie.
Die ekonomiese gevolge van die pandemie raak orals duidelik. In Spanje het meer as 900 000 mense reeds hulle werk weens die krisis verloor. Verskeie lugdienste regoor die wêreld is reeds bankrot en grootskaalse afleggings het in die bedryf begin. British Airways beplan om 32 000 werknemers af te lê. Een van die VSA se grootste maatskappye, Boeing, het werknemers aangebied om op vroeë aftrede te gaan of om 'n uittreepakket te neem. Die maatskappy oorweeg ook om duisende werknemers af te lê sou te min werknemers die vrywillige uittreepakkette kies.
Terwyl lugdienste regoor die wêreld besig is om personeel af te lê word ook binnelandse vlugte in verskeie lande nou gestaak. Die VSA beplan om alle binnelandse vlugte te kanselleer. In Duitsland is 95% van alle binnelande vlugte reeds gekanselleer. Die afname in vlugte lei reeds tot sigbare beter lugkwaliteit, veral in dorpe en woonbuurte waar groot internasionale lughawens geleë is.
'n Woordewisseling het tussen regeringslui van die VSA en China ontstaan oor die korrektheid van die data wat China aan die begin van die jaar oor die koronavirus bekend gemaak het. Volgens Amerikaanse intelligensiebronne het China syfers verdraai om die krisis te onderspeel. Intussen het die Chinese Minister van Buitelandse Sake vandag gesê dat dit nie waar is nie en dat China sedert die uitbreek van die koronakrisis eerlik oor die voorkoms van die virus was. Die koronapandemie het die beeld van China groot skade berokken met baie maatskappye en lande wat hulle blootstelling aan China probeer beperk. Intussen het verskeie agentskappe in China 26 miljoen gesigsmaskers, 2,3 miljoen toetsstelle en ander noodvoorraad aan 89 lande regoor die wêreld geskenk in 'n poging om die land se beeld te bevorder. Verskeie lande soos Nederland, Spanje en Frankryk het egter reeds hierdie maskers en toetsstelle na China teruggestuur omdat dit van swak gehalte is.
Die hoeveelheid nuwe gevalle van die koronavirus neem daagliks in Rusland toe met 771 nuwe gevalle wat Woensdag daar aangemeld is. Dit is 'n skerp toename van 43%. Meer as die helfte van gevalle in Rusland is steeds tot die hoofstad Moskou beperk. Die grootste dele van Rusland word reeds deur 'n staat van inperking geraak. Met rekordlae oliepryse en die gevolge van inperkingsmaatreëls word verwag dat die Russiese ekonomiese skerp gaan inkrimp in die tweede kwartaal van 2020. Die Russiese ekonomie is reeds sedert verlede jaar in 'n resessie.
Griekeland moes gister en vandag vlugtelingkampe in kwarantyn plaas nadat 21 inwoners van 'n kamp naby Athene positief vir die koronavirus getoets het. Die vlugtelingkampe skep 'n perfekte omgewing vir die verspreiding van die virus en daar word reeds gevrees dat die virus oor die volgende paar weke soos 'n veldbrand deur vlugtelingkampe in Turkye, Libanon, Jordanië en verskeie Afrikalande gaan versprei.
Wetenskaplikes in Australië het begin om 'n teenmiddel teen die koronavirus te toets. Die toetsproses sal drie maande duur. Die internasionale farmaseutiese maatskappy Johnson & Johnson het ook begin om 'n middel te toets. Die maatskappy sê dat sou die toetse slaag die middel teen die begin van 2021 beskikbaar sal wees. Daar word tans in meer as 10 lande teenmiddels vir die virus getoets.